Tiranë: Parlamenti miratoi komisionet e vetting-ut në drejtësi dhe ministrat e rinj
Seanca e posaçme parlamentare miratoi një seri vendimesh mbi komisionet e vetting-ut në drejtësi dhe emërimesh në institucione sipas marrëveshjes Rama-Basha.
Parlamenti miratoi në seancën plenare të jashtëzakonshme dekretet e Presidentit të Republikës, Bujar Nishani, ministrat e rinj të kabinetit Rama dhe shkarkimin e atyre të deritanishëm, sipas marrëveshjes Rama-Basha. Në vend të zëvendës-kryeministrit Niko Peleshi presidenti dekretoi zonjën Ledina Mandija. Ministri i punëve të brendshme Fatmir Xhafaj, u pasua nga Dritan Demiraj. Ministrja e shëndetësisë, Ogerta Manastirliu u pasua nga mjeku Arben Beqiri. Në postin e ministres së mirëqenies sociale dhe rinisë, Olta Xhaçka, u dekretua Xhulieta Kërtusha. Ministri i finacave Arben Ahmetaj u pasua nga Helga Vukaj. Ministrja e arsimit dhe sporteve, Lindita Nikolla u zëvendësua në këtë detyrë nga zonja Mirela Karabina. Ministri i drejtësisë Petrit Vasili u zëvendësua nga Gazmend Bardhi. Parlamenti miratoi po ashtu mbrëmjen e të hënës, në një seancë të jashtëzakonshme zgjatjen e afatit të veprimtarisë së Komisionit të Posaçëm të Reformës Zgjedhore si dhe paketën ligjore të propozuar nga Komisioni i Posaçëm i Reformës Zgjedhore. Parlamenti zgjodhi me këtë rast edhe Avokatin e ri të Popullit. Në seancë u miratuan listat me përfaqësuesit e opozitës në komisionet rivlerësimit, dhe emërimin e kryetarit të ri të KQZ-së. Klement Zguri dhe emërimin e ish-kryetarit të KQZ-së si një anëtar i thjeshtë i saj. Kryeministri Edi Rama tha se zhbllokimi i procesit të reformimit të sistemit gjyqësor para zgjedhjeve është një fitore shumëplanëshe për Shqipërinë dhe qytetarët e saj. Sipas tij, në fund të këtij viti BE mund të pranojë Shqipërinë si anëtare me të drejta të plota, falë këtyre mirëkuptimeve dhe marrëveshjeve të fundit.